50 Jaar gelede in Die Burger | 6 November 1971 | Netwerk24
50 Jaar gelede in Die Burger | 6 November 1971
Hare gaan waai oor V.P. se kongres: Die sentrale kongres van die Verenigde Party vergader aanstaande week in Bloemfontein onder die wolk van 'n maande lange gisting in die binnekringe van die party oor fundamentele verhoudings. Die situasie is potensieel uiters plofbaar, en dit sal groot takt en sterk leierskap verg om 'n openlike uitbarsting tussen strydende faksies in die party te verhinder.
Man vas ná aanvalle in Pinelands: 'n Jong Kleurling is gisteroggend in Pinelands in hegtenis geneem in verband met die aanvalle op twee middeljarige blanke vroue binne twee dae in dié voorstad. Hy is sowat tien minute ná die aanval op die tweede vrou aangekeer.
Hyser val, talle sterf: Sewe mans het gister in Johannesburg gesterf deurdat 'n konstruksie-hysbak 21 verdiepings ver in 'n skag in 'n gebou van 'n versekeringsmaatskappy wat in Braamfontein gebou word, geval het. Twee van die oorledenes is Oostenrykers en een 'n Duitser.